**Твоята Европа, твоето мнение! 2025 г.**

***Даване на глас на младите хора***

На 13—14 март 2025 г. Европейският икономически и социален комитет (ЕИСК) ще събере близо 100 млади участници и 37 учители от държавите — членки на ЕС, страните кандидатки и Обединеното кралство за своята годишна проява „Твоята Европа, твоето мнение!“ (съкратено на английски — YEYS). Тази година YEYS ще бъде с акцент върху ролята на младите хора в колективното изграждане на устойчиво бъдеще. Тя има за цел да им даде възможност да участват в граждански действия и да допринасят за дейностите, свързани с демокрацията на участието, в рамките на техните общности и извън тях.

**Концепция и описание**

YEYS 2025 ще бъде 1,5-дневна проява, включваща интерактивни сесии и семинари за сътрудничество. Сесиите ще се направляват от опитни модератори, които ще помагат на участниците да изразят своите виждания и да формулират препоръки, които след това ще бъдат използвани за изразяване на техните очаквания, тревоги, интереси, приоритети и надежди за европейско бъдеще, което отговаря на очакванията им.

Семинарите ще бъдат структурирани около въпроси, които се очаква да вдъхновят открита комуникация и дебат и да насочат ангажираността и диалога на младите хора:

1. *В каква Европа искате да живеете и кои въпроси са важни за вас?*
2. *Как си представяте това европейско бъдеще и каква роля следва да играят младите хора в оформянето му?*
3. *С какво могат да допринесат младите хора във връзка с изграждането на Европа, която отразява ценностите и приоритетите на гражданите си?*

Тези въпроси имат за цел да насърчат участниците да обмислят внимателно своите убеждения, очаквания и приоритети и как могат да участват в постигането на резултати във връзка с тях. С обсъждането на тези теми проявата има за цел да насърчи чувството на ангажираност сред младите хора по отношение на тяхната роля в гражданската ангажираност и участие и да вдъхнови младежкия диалог, който ще изготви предложения за преодоляване на настоящите предизвикателства.

По време на обсъжданията участниците също така ще набележат и проучат възможни стъпки за трансгранично сътрудничество, като насърчават чувството за единство и споделена отговорност.

Проявата ще завърши с пленарна сесия, на която участниците ще оформят идеите си под формата на препоръки. Тези предложения ще отразяват възгледите на младите хора и ще бъдат представени като съществен принос за всяка консултативна или политическа дейност, извършвана от ЕИСК.

[Група „Младеж“ на ЕИСК](https://www.eesc.europa.eu/bg/sections-other-bodies/other/eesc-youth-group) ще предприеме последващи действия във връзка с тези дейности, като сподели препоръките. Резултатите от YEYS ще бъдат взети предвид и ще допринесат за прилагането на оценката на въздействието от гледна точка на младежта. Дейностите варират от информационни дейности относно мрежите, свързани с младежта, до включване на препоръките на YEYS в консултативната дейност на ЕИСК.

Препоръките на YEYS ще бъдат включени и във втората Седмица на гражданското общество на ЕИСК, която ще бъде с акцент върху укрепването на сближаването и участието в поляризирани общества и ще се проведе само една седмица по-късно (17—21 март 2025 г.).

**Формат и стил на YEYS 2025**

С цел улесняване на участието и ангажираността на участниците в обсъжданията семинарите YEYS ще бъдат организирани, като се използва ръководство, основано на участието, или методите [*The Art of Hosting*](https://artofhosting.org/). Това е много ефективен начин за използване на колективната мъдрост и капацитета за самоорганизиране на групи от всякакъв размер.

Въз основа на предположението, че хората дават енергията си и предоставят ресурси за това, което е най-важното за тях, методите съчетават ефективни дискусионни процеси, за да приканят хората да поемат отговорност за предизвикателствата, пред които са изправени.

**Резултати от YEYS 2025**

Основните предложения, произтичащи от YEYS 2025, ще включват насочени към младите хора препоръки за бъдещи политически предложения и действия.

Тези препоръки ще послужат като основа за дискусии, насочени към младите хора, по време на Седмицата на гражданското общество и ще бъдат споделени с високопоставени представители на европейските институции.

Те ще бъдат представени и на Срещата на европейската младеж (EYE) през 2025 г., организирана от Европейския парламент в Страсбург. Като предоставят ясна гледна точка на младите хора по критични европейски въпроси, тези предложения ще играят важна роля в оформянето на програмата на ЕИСК за младежта.

\_\_\_\_\_\_\_\_\_\_\_\_\_